DJ CRISS

DJ CRISS

Pe cel despre care am să vă scriu în continuare l-am întâlnit pentru prima dată pe un platou de înregistrare TV. Apoi ne-am reîntâlnit pe mai multe scene de teatru, unde îşi avea propriile sale numere de DJ. Pentru mine, ca şi pentru mulți alţii, apariţiile sale erau inedite. Venea cu ceva nou pentru noi, „oamenii mari”, ne introducea într-o lume despre care credeam, la acea vreme, că aparţine numai adulţilor. Aşa mi s-a reconfirmat ideea că talentul se poate manifesta la orice vârstă.

Cristian Stoica, la vârsta de 12 ani, este unul dintre cei 13 DJ profesionişticopii din lume şi cel mai tânăr DJ din România. Locuieşte în Bucureşti şi este elev în clasa a 6-a, la Şcoala Generală nr. 82, iar datorită rezultatelor bune la învăţătură are bursă.

Cristian este pasionat de călătorii, sport şi muzică. Este un copil sensibil, creator. Îi place să deseneze, să cânte la tobe şi la pian, să asculte muzică, să se plimbe cu bicicleta şi cu rolele, să se dea cu wakeboard-ul şi cu trotineta modernă. Practică cu bucurie înotul şi baschetul. Fiind foarte sociabil şi serios reuşeşte să se facă plăcut în orice situaţie.

Părinţii lui Cristi mi-au povestit cu emoţie cum drumul afirmării sale a început la doar 7 luni; atunci, revista “Mami” l-a selectat pentru un articol legat de cariera muzicală a tatălui său, acesta fiind DJ profesionist şi

organizator de evenimente. „Este foarte greu să fii familist cu grija unui copil aşa micuţ şi participant la viaţa activă a unei familii, iar pe de altă parte să te ocupi de un studio cu înregistrări şi cariera de DJ. Mai trebuie să menţionez că eu şi Vio, soţia, ne-am dorit foarte mult un băieţel şi visam ca acesta să mă urmeze în carieră. Ce sa vezi! Pe la vârsta de 7 anişori, Cristi al nostru a început să apese butoanele de la cd player sau să mişte potenţiometrii de la mixer, fără să îl atrag intenţionat către aparatură. Mă bucur că s-a întâmplat aşa, adică a fost atras de mic de muzică. Pe la 9 ani, Cristi a început să mă întrebe de ce şi cum functionează şi, în cele din urmă, zilnic petrecea timp destul încât să înveţe cum funcţionează instalaţia de sunet. Fiind un copil foarte talentat, a învăţat repede cum se pot mixa două melodii de acelaşi fel. Acest moment ne-a emoţionat profund şi bucuria a fost fără margini.

La vârsta de 10 ani a fost remarcat de o bună prietenă de familie şi astrolog cunoscut, care, observând talentul deosebit al micuţului artist, ne-a ajutat cu promovarea lui Cristi la Antena Stars cu Mihai Morar. În data de 13 noiembrie 2014, «DJ CRISS» (numele de scenă) are prima apariţie oficială la TV, unde a avut un mare success şi aplauze numeroase, iar în spatele camerelor s-au adunat toţi cei care erau în alte birouri şi alte studiouri – dorind să-l vadă live, fiind prima apariţie a unui copil DJ. O lună mai târziu, Cristi reuşeşte să înregistreze în studiou primul mix marca DJ CRISS – DANCE MIX. Ulterior, Cristi a realizat câteva compoziţii proprii şi sperăm în viitorul apropiat să devină unul dintre producătorii consacraţi din România.

Un an mai târziu, DJ CRISS avea deja 4 apariţii TV la Antena Stars şi o apariţie la 6 TV. În ultima apariţie din 2015 a filmat pentru ediţia de revelion la Antena Stars, unde a apărut alături de micuţul David, alias Michael Jackson, câştigător al premiului de popularitate la Next Star, ca apoi, în 2016, să fie şi Cristi prezent, ca şi concurent, la aceeaşi emisiune”, ne mărturiseşte tatăl.

Cristi a mai participat la numeroase evenimente private pentru copii, unde a adus bucurie în sufletele micuţilor, a primit multe aplauze şi chiar a dat autografe. Muzica lui este foarte plăcută, combinaţiile sunt realizate în aşa fel încât să transmită oamenilor o stare de bine, de fericire.

DJ CRISS este fan David Guetta şi doreşte să mixeze pe cele mai mari scene ale lumii.

Noi îi dorim succes, să aducă cât mai multe bucurii părinţilor şi celor care îl ascultă. Mărtusisec faptul că aştept cu nerăbdare ziua în care Cristi ne va invita la cel mai mare şi minunat spectacol al său…

GETA HEIMERL

Contents